Retrospektivna izložba Susret predstavlja pregled tridesetogodišnje umetničke prakse Anamarije Vartabedijan, projektovane kroz kontinuirano preplitanje fotografije, slikarstva, crteža, ilustracije, animacije i knjige umetnika. Međutim, ova retrospektiva ne funkcioniše kao linearna hronologija medijskih faza, već kao mapiranje jednog složenog epistemološkog i perceptivnog sistema, u kojem se različiti mediji pojavljuju kao varijacije istog ontološkog pitanja — na koji način umetnost može da suspenduje prolaznost i vizuelno artikuliše iskustvo prisustva?
Fokus autorkinog stvaralaštva u mediju fotografije centrira fenomen trenutka koji prevazilazi dokumentarnu funkciju slike i postaje mesto spajanja afekta, energije i memorije. Fotografije rok koncerata Anamarije Vartabedijan predstavljaju estetske događaje i ne registruju samo izvođače već atmosferu kolektivnog iskustva, napetost između svetla, pokreta, zvuka i pogleda — odnosno ono što bi se, u teorijskom okviru Valtera Benjamina (Walter Benjamin), moglo razumeti kao ostatak „aure“ u uslovima tehničke reprodukcije. Uprkos digitalnoj hiperprodukciji slike, autorka insistira na autentičnosti prisustva — na neposrednom telesnom iskustvu događaja kao uslovu nastanka umetničke fotografije. Time njena praksa uspostavlja otpor dematerijalizaciji vizuelnog iskustva savremenosti i približava se fenomenološkom razumevanju percepcije o kome piše Merlo-Ponti (Maurice Merleau-Ponty), za koga je telo primarni medij odnosa prema svetu, a ne samo pasivni objekt postojanja (le corps propre). 
Isti postupak prisustva i unutrašnjeg prodiranja u predmet vidljiv je u crtežima i portretima, gde mimetički realizam nikada nije cilj sam po sebi već sredstvo psihološke analize ličnosti. Portret ovde funkcioniše kao prostor intuitivnog prepoznavanja i otkrivanja „istine“ subjekta, pri čemu čin crtanja poprima karakter introspektivnog i gotovo ritualnog procesa. Takva pozicija približava njen rad simbolističkom razumevanju slike kao medija unutrašnjeg iskustva, ali i Jungovom (Carl Jung) konceptu kolektivnog nesvesnog, u kojem vizuelni simbol prevazilazi individualno iskustvo i postaje nosilac univerzalnih psihičkih struktura. U tom smislu, portret kod Anamarije Vartabedijan nije reprezentacija spoljašnjosti, već trag unutrašnje energije subjekta.

Odnos umetnice prema pejzažu dodatno potvrđuje distancu od mimetičkog modela reprezentacije. Pejzaž se ne pojavljuje kao topografski prikaz već kao struktura ritma, energije i autorkinog unutrašnjeg stanja. Takvo poimanje prostora približava njen rad teorijskim postavkama Žila Deleza (Gilles Deleuze) o senzaciji u slikarstvu, gde slika nije prikaz stvarnosti, već polje intenziteta i perceptivnih sila. Geometrizacija forme, redukcija motiva i istraživanje „zvučnosti boje“ razvijaju se paralelno sa potragom za autentičnim slikarskim jezikom, oslobođenim akademske mimetičnosti, ali duboko ukorenjenim u istoriju umetnosti — od egipatskog zidnog slikarstva i jermenskog kolorističkog nasleđa do fovizma i ekspresivnog kolorita Franca Marka (Franz Marc).

Eksperimenti sa prirodnim materijalima — peskom, kamenom, jutom, mermernim prahom i reljefnim strukturama — ukidaju značenje slike kao mesta reprezentacije prostora i bivaju materijalni artefakti same prirode. Taktilnost površine i naglašena ekspresivnost poteza ukazuju na proces u kojem se granica između slike (ali i mozaika) i objekta postepeno ukida. Zemlja, pesak i kamen kod autorke nisu samo sredstva oblikovanja forme, već aktivni nosioci memorije prostora i trajanja. 
Još jednu ključnu osu rada Anamarije Vartabedijan predstavljaju mitološki i simbolički slojevi inspirisani keltskom i jermenskom tradicijom, antičkim Singidunumom, Tolkinovom (John Ronald Reuel Tolkien) imaginacijom, zen budizmom i istorijom religija, kao pokušaj rekonstrukcije izgubljene sakralne dimenzije savremenog sveta. U tom smislu, njena praksa korespondira sa razmišljanjima Mirče Elijadea (Mircea Eliade) o mitu kao aktivnoj strukturi svesti i potrebi modernog čoveka za obnovom simboličkog mišljenja. Grad, priroda i ljudska figura pojavljuju se kao palimpsesti višestrukih istorijskih i duhovnih sedimentacija, dok umetnost postaje prostor ponovnog uspostavljanja veze između savremenog subjekta i arhaičnih obrazaca iskustva.

Animacije i knjige umetnika dodatno proširuju ovu intermedijalnu logiku. Prevođenje crteža u video, fotografije u ilustraciju i knjige u prostorni objekat potvrđuju autorkinu trajnu zainteresovanost za transformaciju slike kroz različite režime medija. Knjiga umetnika, kao unikatan i prostorno organizovan artefakt, postaje mesto intimnog vizuelnog iskaza, dok animacija funkcioniše kao produžetak crtačkog mišljenja u vremenu i pokretu. Takva praksa odgovara savremenim teorijama intermedijalnosti u kojima medij više nije stabilna kategorija, već fluidno polje prelaza i translacije.

Naslov izložbe Susret ne označava samo retrospektivni dijalog sa sopstvenim opusom već i spoj različitih vremena, medija i kultura. U prostoru između dokumenta i mita, materije i slike, intime i kolektivnog iskustva, praksa Anamarije Vartabedijan tokom tri decenije razvijala se kao kontinuirano istraživanje svojstva umetnosti da prolazni trenutak prenese u trajanje.

